[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 26.4.2010

COM(2010)175 τελικό

2010/0100 (NLE)

Πρόταση

ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

της […]

με την οποία επιτρέπεται στη Γερμανία, την Ιταλία και την Αυστρία να θεσπίσουν ειδικό μέτρο παρέκκλισης από το άρθρο 193 της οδηγίας 2006/112/ΕΚ και τροποποιείται η απόφαση 2007/250/ΕΚ ώστε να παραταθεί η περίοδος ισχύος της άδειας που έχει χορηγηθεί στο Ηνωμένο Βασίλειο

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Αιτιολόγηση και στόχοι της πρότασης

Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (εφεξής: «οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης της διαδικασίας είσπραξης του φόρου προστιθεμένης αξίας (ΦΠΑ) ή πρόληψης ορισμένων μορφών φοροδιαφυγής ή φοροαποφυγής.

Με επιστολές που καταχωρίσθηκαν στη Γενική Γραμματεία της Επιτροπής στις 3 Αυγούστου 2007, 23 Δεκεμβρίου 2009 και 17 Φεβρουαρίου 2010, αντίστοιχα, η Ιταλία, η Γερμανία και η Αυστρία ζήτησαν την άδεια να εφαρμόσουν μέτρο παρέκκλισης από το άρθρο 193 της οδηγίας ΦΠΑ. Σύμφωνα με το άρθρο 395 παράγραφος 2 της οδηγίας για τον ΦΠΑ, η Επιτροπή ενημέρωσε τα άλλα κράτη μέλη, με επιστολή της 11ης Ιανουαρίου 2010, για την αίτηση της Γερμανίας και με επιστολές της 9ης Μαρτίου 2010 για τις αιτήσεις της Ιταλίας και της Αυστρίας. Η Επιτροπή γνωστοποίησε στη Γερμανία, με επιστολή της 12ης Ιανουαρίου 2010, και στην Ιταλία και Αυστρία, με επιστολές της 11ης Μαρτίου 2010, ότι διέθετε όλες τις απαραίτητες πληροφορίες για την εξέταση των αιτημάτων.

Με επιστολή που καταχωρίσθηκε στη Γενική Γραμματεία της Επιτροπής στις 10 Φεβρουαρίου 2010, το Ηνωμένο Βασίλειο ζήτησε την άδεια να συνεχίσει την εφαρμογή μέτρου παρέκκλισης από το άρθρο 193 της οδηγίας ΦΠΑ. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 9ης Μαρτίου 2010, σχετικά με το αίτημα του Ηνωμένου Βασιλείου. Με επιστολή της 11ης Μαρτίου 2010, η Επιτροπή κοινοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την εξέταση του αιτήματος.

Γενικό πλαίσιο

Κατά γενικό κανόνα, δυνάμει του άρθρου 193 της οδηγίας ΦΠΑ, ως υπόχρεος του φόρου προστιθέμενης αξίας θεωρείται ο υποκείμενος στον φόρο ο οποίος πραγματοποιεί την παράδοση των αγαθών. Στόχος της παρέκκλισης που ζητούν η Γερμανία, η Ιταλία και η Αυστρία είναι να καταστεί υπόχρεος του φόρου ο υποκείμενος στο φόρο ο οποίος είναι αποδέκτης των αγαθών, αλλά μόνον υπό ορισμένους όρους και αποκλειστικά στην περίπτωση συγκεκριμένων προϊόντων, όπως κινητών τηλεφώνων και διατάξεων ολοκληρωμένων κυκλωμάτων, καθώς και ορισμένων σχετικών προϊόντων.

Στους εμπορικούς αυτούς τομείς αυτούς, παρατηρείται φοροδιαφυγή από ορισμένες επιχειρήσεις, οι οποίες δεν καταβάλλουν τον ΦΠΑ στις φορολογικές αρχές μετά την πώληση των προϊόντων τους. Ωστόσο, οι πελάτες τους, εφόσον είναι υποκείμενοι στο φόρο που δικαιούνται έκπτωσης και διαθέτουν έγκυρο τιμολόγιο, εξακολουθούν να δικαιούνται έκπτωσης φόρου. Στην πιο επιθετική μορφή της φοροδιαφυγής, τα ίδια προϊόντα παραδίδονται πολλές φορές, μέσω του «μηχανισμού τύπου carousel», χωρίς να καταβάλλεται ΦΠΑ στις φορολογικές αρχές. Με τον καθορισμό, στις περιπτώσεις αυτές, του προσώπου στο οποίο παραδίδονται τα αγαθά ως υπόχρεου του ΦΠΑ, η παρέκκλιση αναμένεται να εξαλείψει κάθε απόπειρα τέτοιας φοροδιαφυγής, χωρίς να τροποποιηθεί το ποσό του οφειλόμενου ΦΠΑ.

Τον Σεπτέμβριο του 2009, η Επιτροπή εξέδωσε πρόταση (COM(2009) 511) για την τροποποίηση της οδηγίας ΦΠΑ ώστε να επιτρέπεται σε όλα τα ενδιαφερόμενα κράτη μέλη να εφαρμόζουν προσωρινά τέτοιο μέτρο σε ορισμένα αγαθά και υπηρεσίες χωρίς να πρέπει να ζητήσουν παρέκκλιση δυνάμει του άρθρου 395 της εν λόγω οδηγίας. Στα αγαθά αυτά περιλαμβάνονταν τα κινητά τηλέφωνα, οι διατάξεις ολοκληρωμένων κυκλωμάτων, τα αρώματα και τα πολύτιμα μέταλλα, και στις υπηρεσίες περιλαμβάνονταν τα δικαιώματα εκπομπής αερίων θερμοκηπίου. Το Συμβούλιο ECOFIN συμφώνησε, στις 2 Δεκεμβρίου 2009, μόνον ως προς το τμήμα της πρότασης που αφορά τα δικαιώματα εκπομπών αερίων θερμοκηπίου, ενώ το άλλο τμήμα θα πρέπει να εξεταστεί περαιτέρω. Εν αναμονή συμφωνίας για την πρόταση αυτή, για κάθε δεόντως αιτιολογημένη αίτηση, η Επιτροπή δεσμεύτηκε να υποβάλει πρόταση παρέκκλισης για την εφαρμογή του μηχανισμού αντιστροφής της επιβάρυνσης στα κινητά τηλέφωνα και τις διατάξεις ολοκληρωμένων κυκλωμάτων. Η Γερμανία, η Ιταλία και η Αυστρία υπέβαλαν σχετικά αιτήματα. Στα αιτήματα της Ιταλίας και της Αυστρίας περιλαμβάνονται πολλά προϊόντα τα οποία είτε αφορούν άμεσα τα κινητά τηλέφωνα και τις διατάξεις ολοκληρωμένων κυκλωμάτων είτε είναι συγκρίσιμου χαρακτήρα, οπότε για τα είδη αυτά ισχύει το ίδιο σκεπτικό.

Η Αυστρία ανέφερε ότι, λόγω της κλίμακας, της πολυπλοκότητας και της απάτης τύπου «carousel» στην Αυστρία, τα οργανωτικά μέτρα από μόνα τους δεν θα είναι επαρκή για την αντιμετώπιση της απάτης. Ομοίως, η Γερμανία θεωρεί ότι τα οργανωτικά μέτρα που εφάρμοσε δεν επαρκούν για την αντιμετώπιση της απάτης και ότι η εφαρμογή του μηχανισμού αντιστροφής της επιβάρυνσης στις πωλήσεις των προϊόντων που θίγονται περισσότερο αποτελεί σημαντικό μέσο για την ταχεία και αποτελεσματική αντιμετώπιση του κινδύνου φοροαπάτης ΦΠΑ. Σύμφωνα με την Ιταλία, η απώλεια εσόδων εξαιτίας της φοροαπάτης αυτού του τύπου αυξάνεται σταθερά εδώ και μερικά χρόνια.

Για να μειωθεί η επιβάρυνση των μικρών επιχειρήσεων, η Αυστρία και η Γερμανία ζήτησαν να εφαρμοστεί όριο 5 000 EUR για κάθε συναλλαγή.

Τον Απρίλιο του 2007 χορηγήθηκε στο Ηνωμένο Βασίλειο παρέκκλιση όσον αφορά την εφαρμογή τέτοιου μέτρου σε παραδόσεις κινητών τηλεφώνων και διατάξεων ολοκληρωμένων κυκλωμάτων (Απόφαση του Συμβουλίου 2007/250/ΕΚ). Το μέτρο αυτό ήταν περιορισμένο χρονικά και έπαυε να ισχύει στις 30 Απριλίου 2009. Με την απόφαση του Συμβουλίου 2009/439/ΕΚ, η ημερομηνία αυτή παρατάθηκε στη συνέχεια έως τις 30 Απριλίου 2011. Το Ηνωμένο Βασίλειο ζήτησε να συμπίπτει η ημερομηνία αυτή με την ημερομηνία λήξης ισχύος των μέτρων που προτάθηκαν για τη Γερμανία, την Ιταλία και την Αυστρία.

Ισχύουσες διατάξεις στον τομέα της πρότασης

Παρόμοια παρέκκλιση χορηγήθηκε στο Ηνωμένο Βασίλειο και η Επιτροπή υπέβαλε πρόταση οδηγίας (COM(2009) 511) για την τροποποίηση της οδηγίας ΦΠΑ ώστε να επιτρέπεται σε όλα τα ενδιαφερόμενα κράτη μέλη να εφαρμόζουν το μέτρο αυτό για περιορισμένο χρονικό διάστημα και για ορισμένες κατηγορίες αγαθών.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΤΩΝ ΕΠΙΠΤΩΣΕΩΝ

Διαβουλεύσεις με τα ενδιαφερόμενα μέρη

Άνευ αντικειμένου.

Εκτίμηση των επιπτώσεων

Στόχος της πρότασης απόφασης είναι η καταπολέμηση της φοροδιαφυγής σε θέματα ΦΠΑ και, ως εκ τούτου, θα έχει δυνητικά θετικό αντίκτυπο στα έσοδα ΦΠΑ.

Εντούτοις, τα μέτρα θα έχουν αντίκτυπο στις επιχειρήσεις, διότι οι διατάξεις θα είναι διαφορετικές από εκείνες που ισχύουν για τη συνήθη παράδοση αγαθών. Η λογιστική των επιχειρήσεων που δεν διαθέτουν αποκλειστικά στο εμπόριο αγαθά τα οποία αποτελούν αντικείμενο της παρέκκλισης θα καταστεί πιο περίπλοκη. Οι προβλεπόμενοι μηχανισμοί ελέγχου θα επιβάλλουν πρόσθετες υποχρεώσεις στον σχετικό επιχειρηματικό τομέα. Επομένως, είναι σαφές ότι η παρούσα παρέκκλιση δεν ανταποκρίνεται στον στόχο απλούστευσης που προβλέπεται στο άρθρο 395 και αποσκοπεί μόνο στην πρόληψη της φοροδιαφυγής.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Συνοπτική παρουσίαση της προτεινόμενης δράσης

Χορήγηση άδειας στη Γερμανία, Ιταλία και Αυστρία να εφαρμόσουν ειδικό μέτρο κατά παρέκκλιση από το άρθρο 193 της οδηγίας ΦΠΑ όσον αφορά τη χρήση μηχανισμού αντιστροφής της επιβάρυνσης για εσωτερικές παραδόσεις ορισμένων ηλεκτρονικών συστημάτων και των συστατικών μερών τους, και στο Ηνωμένο Βασίλειο να συνεχίσει να εφαρμόζει το μέτρο αυτό.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η παρούσα πρόταση δεν έχει καμία αρνητική επίπτωση στον προϋπολογισμό της ΕΕ.

5. ΠΡΟΑΙΡΕΤΙΚΑ ΣΤΟΙΧΕΙΑ

Η πρόταση περιλαμβάνει ρήτρα λήξης ισχύος.

2010/0100 (NLE)

Πρόταση

ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

της […]

με την οποία επιτρέπεται στη Γερμανία, την Ιταλία και την Αυστρία να θεσπίσουν ειδικό μέτρο παρέκκλισης από το άρθρο 193 της οδηγίας 2006/112/ΕΚ και τροποποιείται η απόφαση 2007/250/ΕΚ ώστε να παραταθεί η περίοδος ισχύος της άδειας που έχει χορηγηθεί στο Ηνωμένο Βασίλειο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για τη λειτουργία της Ευρωπαϊκής Ένωσης,

την οδηγία 2006/112/EΚ του Συμβουλίου, της 28ης Νοεμβρίου 2006, για το κοινό σύστημα φόρου προστιθέμενης αξίας[1], και ιδίως το άρθρο 395 παράγραφος 1,

την πρόταση της Ευρωπαϊκής Επιτροπής,

Εκτιμώντας τα ακόλουθα:

6. Με επιστολές που καταχωρίσθηκαν στη Γενική Γραμματεία της Επιτροπής στις 3 Αυγούστου 2007, 23 Δεκεμβρίου 2009 και 17 Φεβρουαρίου 2010, αντίστοιχα, η Ιταλία, η Γερμανία και η Αυστρία ζήτησαν την άδεια να εφαρμόσουν ειδικό μέτρο παρέκκλισης από το άρθρο 193 της οδηγίας 2006/112/ΕΚ όσον αφορά τον υπόχρεο του φόρου προστιθέμενης αξίας (εφεξής «ΦΠΑ»). Με επιστολή που καταχωρίσθηκε στη Γενική Γραμματεία της Επιτροπής στις 10 Φεβρουαρίου 2010, το Ηνωμένο Βασίλειο ζήτησε να παραταθεί η περίοδος ισχύος της άδειας που χορηγήθηκε με την απόφαση 2007/250/EΚ του Συμβουλίου, της 16ης Απριλίου 2007, με την οποία επιτρέπεται στο Ηνωμένο Βασίλειο να θεσπίσει ειδικό μέτρο παρέκκλισης από το άρθρο 193 της οδηγίας 2006/112/ΕΚ για το κοινό σύστημα φόρου προστιθέμενης αξίας[2].

7. Η Επιτροπή ενημέρωσε τα άλλα κράτη μέλη με επιστολή της 11ης Ιανουαρίου 2010 σχετικά με το αίτημα της Γερμανίας και με επιστολή της 9ης Μαρτίου 2010 σχετικά με τα αιτήματα της Ιταλίας, της Αυστρίας και του Ηνωμένου Βασιλείου. Με επιστολή της 12ης Ιανουαρίου 2010, η Επιτροπή ενημέρωσε τη Γερμανία και με επιστολή της 11ης Μαρτίου 2010 την Ιταλία, Αυστρία και το Ηνωμένο Βασίλειο ότι διέθετε όλες τις απαραίτητες πληροφορίες για την αξιολόγηση του αιτήματος.

8. Δυνάμει του άρθρου 193 της οδηγίας 2006/112/ΕΚ, ως υπόχρεος του φόρου προστιθέμενης αξίας (ΦΠΑ) θεωρείται ο υποκείμενος στον φόρο ο οποίος πραγματοποιεί την παράδοση των αγαθών. Στόχος των παρεκκλίσεων που ζητούν η Γερμανία, η Ιταλία και η Αυστρία είναι να καταστεί υπόχρεος του φόρου ο υποκείμενος στο φόρο προς τον οποίο πραγματοποιείται η παράδοση, αλλά μόνον υπό ορισμένους όρους και αποκλειστικά στην περίπτωση συγκεκριμένων προϊόντων, όπως κινητών τηλεφώνων και συστημάτων ολοκληρωμένων κυκλωμάτων, καθώς και ορισμένων σχετικών προϊόντων.

9. Σημαντικός αριθμός επιχειρήσεων που ειδικεύονται σε ορισμένα προϊόντα, όπως κινητά τηλέφωνα, διατάξεις ολοκληρωμένων κυκλωμάτων και ορισμένα σχετικά προϊόντα αποφεύγουν να καταβάλουν τον ΦΠΑ στις φορολογικές αρχές μετά την πώληση των προϊόντων τους. Οι πελάτες τους, ωστόσο, δικαιούνται έκπτωσης φόρου δεδομένου ότι διαθέτουν έγκυρο τιμολόγιο. Στην πιο επιθετική περίπτωση φοροδιαφυγής, τα ίδια προϊόντα παραδίδονται πολλές φορές, μέσω του μηχανισμού τύπου «carousel», χωρίς να καταβάλλεται ΦΠΑ στις φορολογικές αρχές. Με τον καθορισμό του προσώπου στο οποίο παραδίδονται τα αγαθά ως υπόχρεου του ΦΠΑ στις περιπτώσεις αυτές, η παρέκκλιση αναμένεται να εξαλείψει κάθε απόπειρα τέτοιας φοροδιαφυγής χωρίς να τροποποιηθεί το ποσό του οφειλόμενου ΦΠΑ.

10. Για να διασφαλιστεί η αποτελεσματική λειτουργία της παρέκκλισης και να αποτραπεί η μετατόπιση της φοροδιαφυγής σε άλλα προϊόντα ή προς το λιανικό εμπόριο, η Γερμανία, η Ιταλία και η Αυστρία πρέπει να θεσπίσουν κατάλληλες διατάξεις σε θέματα ελέγχου και κοινοποίησης. Η Επιτροπή θα πρέπει να ενημερώνεται για τη θέσπιση των ειδικών μέτρων σχετικά με τον έλεγχο της λειτουργίας της παρέκκλισης, καθώς και τη γενική αξιολόγησή της.

11. Το μέτρο είναι ανάλογο προς τους επιδιωκόμενους στόχους, δεδομένου ότι δεν προορίζεται για γενική εφαρμογή, αλλά αφορά μόνο συγκεκριμένες ομάδες προϊόντων, όπου είναι υψηλός ο κίνδυνος φοροδιαφυγής και όπου η κλίμακα της φοροδιαφυγής έχει προκαλέσει σημαντική απώλεια φορολογικών εσόδων.

12. Η άδεια θα πρέπει να ισχύει για σύντομο χρονικό διάστημα, δεδομένου ότι δεν μπορεί να προσδιοριστεί με βεβαιότητα ότι θα επιτευχθούν οι στόχοι του μέτρου, ούτε είναι δυνατό να αξιολογηθούν επακριβώς εκ των προτέρων οι επιπτώσεις του μέτρου στη λειτουργία του συστήματος ΦΠΑ στα κράτη μέλη που το εφαρμόζουν, ή σε άλλα κράτη μέλη.

13. Θα πρέπει να επιτραπεί στο Ηνωμένο Βασίλειο να συνεχίσει να εφαρμόζει το υφιστάμενο ειδικό μέτρο έως την ημερομηνία λήξης της άδειας που χορηγήθηκε στη Γερμανία, την Ιταλία και την Αυστρία.

14. Η παρέκκλιση δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,

ΕΞΕΔΩΣΕ ΤΗΝ ΠΑΡΟΥΣΑ ΕΚΤΕΛΕΣΤΙΚΗ ΑΠΟΦΑΣΗ:

Άρθρο 1

1. Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στη Γερμανία να ορίσει ως υπόχρεο του φόρου προστιθέμενης αξίας (ΦΠΑ) τον υποκείμενο στο φόρο στον οποίο παραδίδονται τα ακόλουθα αγαθά:

α) κινητά τηλέφωνα, ήτοι συσκευές που έχουν κατασκευαστεί ή προσαρμοστεί για χρήση σε αναγνωρισμένο δίκτυο και λειτουργούν σε συγκεκριμένες συχνότητες, ανεξαρτήτως του αν χρησιμοποιούνται για άλλους σκοπούς·

β) διατάξεις ολοκληρωμένων κυκλωμάτων, όπως μικροεπεξεργαστών και κεντρικών μονάδων επεξεργασίας πριν από την ενσωμάτωσή τους σε προϊόντα προοριζόμενα για τον τελικό χρήστη.

2. Η παρέκκλιση εφαρμόζεται στις παραδόσεις αγαθών στις οποίες η βάση επιβολής του φόρου είναι ίση με 5 000 EUR ή μεγαλύτερη.

Άρθρο 2

Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στην Ιταλία να ορίσει ως υπόχρεο του φόρου προστιθέμενης αξίας (ΦΠΑ) τον υποκείμενο στο φόρο στον οποίο παραδίδονται τα ακόλουθα αγαθά:

α) κινητά τηλέφωνα, ήτοι συσκευές που έχουν κατασκευαστεί ή προσαρμοστεί για χρήση σε αναγνωρισμένο δίκτυο και λειτουργούν σε συγκεκριμένες συχνότητες, ανεξαρτήτως του αν χρησιμοποιούνται για άλλους σκοπούς, τα συστατικά τους μέρη και εξαρτήματα·

β) ηλεκτρονικοί υπολογιστές, τα συστατικά τους μέρη και εξαρτήματα.

Άρθρο 3

1. Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στην Αυστρία να ορίσει ως υπόχρεο του φόρου προστιθέμενης αξίας (εφεξής «ΦΠΑ») τον υποκείμενο στο φόρο στον οποίο παραδίδονται τα ακόλουθα αγαθά:

α) κινητά τηλέφωνα, ήτοι συσκευές που έχουν κατασκευαστεί ή προσαρμοστεί για χρήση σε αναγνωρισμένο δίκτυο και λειτουργούν σε συγκεκριμένες συχνότητες, ανεξαρτήτως του αν χρησιμοποιούνται για άλλους σκοπούς·

β) διατάξεις ολοκληρωμένων κυκλωμάτων, όπως μικροεπεξεργαστών και κεντρικών μονάδων επεξεργασίας πριν από την ενσωμάτωσή τους σε προϊόντα προοριζόμενα για τον τελικό χρήστη·

γ) ηλεκτρονικά μέσα αποθήκευσης και κάρτες προσωπικών υπολογιστών που χρησιμοποιούνται με ηλεκτρονικούς υπολογιστές ή με οποιαδήποτε άλλη συσκευή που αναφέρεται στα σημεία α) και δ)·

δ) ηλεκτρονικές συσκευές για την αποθήκευση, την επεξεργασία ή την εγγραφή ηλεκτρονικών δεδομένων, όπως:

i) συσκευές χειρός για την εγγραφή ή αναπαραγωγή ήχου ή/και εικόνας·

ii) ψηφιακές συσκευές χειρός για την αναπαραγωγή του ήχου·

iii) ψηφιακά μαγνητοσκόπια χειρός και φορητές συσκευές ανάγνωσης DVD·

iv) ασύρματες συσκευές που παρέχουν υπηρεσίες ηλεκτρονικού ταχυδρομείου, τηλεφωνίας, μηνυματοδοσίας κειμένου, φυλλομετρητή Internet και άλλους τύπους ασύρματης πρόσβασης δεδομένων, καθώς και υπολογιστές χειρός·

v) συσκευές χειρός ή φορητές συσκευές προσδιορισμού θέσης για δορυφορικά συστήματα πλοήγησης·

vi) κονσόλες παιχνιδιών με οθόνη ή του τύπου που χρησιμοποιείται με τηλεόραση ή υπολογιστή.

2. Η παρέκκλιση εφαρμόζεται στις παραδόσεις αγαθών στις οποίες η βάση επιβολής του φόρου είναι ίση με 5 000 EUR ή μεγαλύτερη.

Άρθρο 4

Η παρέκκλιση που προβλέπεται στα άρθρα 1, 2 και 3 προϋποθέτει τη θέσπιση από τη Γερμανία, την Ιταλία και την Αυστρία κατάλληλων και αποτελεσματικών υποχρεώσεων σε θέματα ελέγχου και κοινοποίησης όσον αφορά τους υποκείμενους στο φόρο που πραγματοποιούν την παράδοση των αγαθών στα οποία εφαρμόζεται ο μηχανισμός αντιστροφής της επιβάρυνσης σύμφωνα με την παρούσα απόφαση.

Άρθρο 5

Η Γερμανία, η Ιταλία και η Αυστρία ενημερώνουν την Επιτροπή για τη λήψη των μέτρων που αναφέρονται στα άρθρα 1 έως 4 και, το αργότερο μέχρι τις 31 Δεκεμβρίου 2013, της υποβάλουν έκθεση γενικής αξιολόγησης της λειτουργίας των σχετικών μέτρων, ιδίως όσον αφορά την αποτελεσματικότητά τους, και τυχόν στοιχεία που υποδηλώνουν μετατόπιση της φοροδιαφυγής σε άλλα προϊόντα ή στο λιανικό εμπόριο.

Άρθρο 6

Το άρθρο 4 της απόφασης 2007/250/ΕΚ αντικαθίσταται από το ακόλουθο κείμενο:

«Άρθρο 4

Η ισχύς της παρούσας απόφασης λήγει στις 31 Δεκεμβρίου 2014».

Άρθρο 7

Η ισχύς της παρούσας απόφασης και της απόφασης 2007/250/ΕΚ λήγει την ημέρα έναρξης ισχύος των κανόνων της Ένωσης που επιτρέπουν σε όλα τα κράτη μέλη να θεσπίζουν τέτοια μέτρα, και το αργότερο στις 31 Δεκεμβρίου 2014.

Άρθρο 8

Η παρούσα εκτελεστική απόφαση απευθύνεται στην Ομοσπονδιακή Δημοκρατία της Γερμανίας, στη Δημοκρατία της Αυστρίας και στο Ηνωμένο Βασίλειο της Μεγάλης Βρετανίας και Βόρειας Ιρλανδίας.

Βρυξέλλες,

Για το Συμβούλιο

Ο Πρόεδρος

[1] ΕΕ L 347 της 11.12.2006, σ. 1.

[2] ΕΕ L 109 της 26.04.2007, σ. 42.